b'\n_START_ARTICLE_\nHugis ng katawang pambabae\n_START_PARAGRAPH_\nAng hugis ng katawan ng babae o hubog ng katawang pambabae ay ang inipon o pinagsama-samang produkto ng kayarian ng kalansay (bulas niya o pangangatawan) ng isang babae at pati na ng dami at pagkakamudmod ng kanyang mga masel at taba sa katawan.  Mayroon, at nagkaroon, ng malawakang pagkakaiba-iba sa kung ano ang dapat ituring na ideyal, perpekto, o ninanais na hugis, hubog, o tabas ng katawan, kapwa para sa pagiging kaakit-akit o kaaya-aya at kadahilanang pangkalusugan.  Iba-iba ito sa mga kultura at sa sari-saring mga kapanahunan.  Palagiang nakatuon ang pansin ng mga tao at ng kanilang mga kalinangan sa katawan ng babae bilang pinagmumulan ng kasiyahang estetiko, atraksiyong seksuwal, pertilidad, at pang-akit na pangreproduksiyon o pag-aanak.\n_START_SECTION_\nMga hugis ng katawang pambabae\n_START_PARAGRAPH_\nMay apat na pangunahing tipo ang katawan ng babae: ang hugis saging, ang kahugis ng peras, ang hubog mansanas, at ang kahubog ng orasang may buhangin.\n_START_SECTION_\nHugis saging\n_START_PARAGRAPH_\nSa hugis saging na katawan ng babae, mas mababa ang sukat ng lapad ng baywang (pangkalahatang mas mababa sa 9 na mga pulgada) kaysa dibdib at balakang.  Sa ganitong uri ng katawan, nangingibabaw ang bilang ng taba ng katawan sa may tiyan, dibdib, mga pisngi ng puwit, at mukha.  Mas maraming androheno kaysa estroheno ang ganitong mga babae, na nakakasanhi ng padrong maskulino ng kanilang mga kalansay.\n_START_SECTION_\nHugis peras\n_START_PARAGRAPH_\nSa hugis peras, mas malaki ang lapad ng balakang kaysa dibdib.  Nasa mga pisngi ng puwit, mga hita, at balakang ang karamihan ng taba ng katawan.  Habang tumataas ang pagkalat ng katawan ng taba, nalalagak ito sa mga bahaging nasa mga pang-itaas na parte ng katawan, pati na sa puson.  Tinatawag din itong hugis tatsulok.\n_START_SECTION_\nHugis mansanas\n_START_PARAGRAPH_\nMas malaki ang mga sukat ng dibdib at balikat kaysa mga sukat ng balakang ng babaeng may katawang hugis mansanas.  Ang ganitong mga babae ang may pinakamataas na antas ng androheno, kung ihahambing sa mga babae may anumang iba pang mga katawan ng tao.  Dahil dito nagkakaroon sila ng katawang may huwarang panlalaki.  Tinatawag din itong hugis obal at hugis diyamante.\n_START_SECTION_\nHugis orasang may buhangin\n_START_PARAGRAPH_\nSa katawang kahubog ng orasang may buhangin, halos katulad ng sa balakang ang lapad ng dibdib.  Maryoon itong makitid na baywang.  Ang ganitong uri ang may pinakamataas na pagkakapantay-pantay ng mga bahagi.  Karamihan sa mga kalinangan ang tumuturing na ito ang walang bahid dungis, ideyal, o perpektong katawan ng isang babae._NEWLINE_Sa kasalukuyang panahon, kinikilalang "huwaran", "perpekto", o "ideyal" sa larangan ng pagmomoda ang katawan ng babaeng may pigurang hugis orasang may buhangin, bahagyang may kataasan, balanse sa bertikal na hugis, at may mukhang obal ang hugis.'